Cum in definitionibus idonea sunt adhibenda testimonia, necesse est tamen ut quicquid ad legitimam uniuscujusque destinatum fuerit oportunitatem, ita scripturarum consignetur testamentis quatinus cognosci possit ratio veritatis cum ante præsentiam deducta fuerit inquirentis. Quamobrem Walo Dei dispensante miseratione humilis Eduorum episcopus notum esse volumus omnibus Dei et sanctæ Ecclesiæ fidelibus tam præsentibus quam et futuris, quoniam cum apud præfatam moraremur urbem, adierunt præsentiam nostram fideles nostri Gerfredus honorabilis ipsius nostræ ecclesiæ abbas et archidiaconus et Winetarius noster fidelis vassallus innotescentes paternitati nostræ qualiter quasdam res utriusque partis utilitatibus aptas inter se commutare volebant, si nostrum mererentur assensum, alter quidem ex sua proprietate, alter ex rebus sui beneficii. Dederat itaque supranominatus Winetarius ex rebus sui beneficii partibus memorati Gerfredi in pago Belnensi, in villa Balbiniaco, campum ubi medietas capellæ sita est quæ est sacrata in honore sancti Leodegarii, qui habet in longum perticas X, in superiore capite perticas VI, in subteriori perticas III. Dedit etiam in monte Montido vineam habentem in longum perticas decem et novem, in uno capite perticas V, in altera tres et V. Dedit similiter alteram vineam in Craia habentem in longum perticas X, in superiori parte perticas VIII, in subteriori V. Dedit e contra sæpedictus Gerfredus pro recompensatione supradictarum rerum ex rebus suæ proprietatis campum juxta eandem capellam habentem in longum perticas XXI, in latum perticas VI. Dedit et vineam eidem campo adhærentem habentem in longum perticas octo et pedes duos, in latum perticas V, juxta quam dedit et alium campum habentem in longum perticas undecim et dimidiam, in latum perticas VI. Dederat similiter vineam in Orbania habentem in longum perticas decem et novem, in uno capite perticas V, in altero III. Nos igitur hanc commutationem ad utriusque congruentiam bene convenire perspicientes, per amborum petitionem et per consensum Arduini venerabilis Colticensis abbatis ad cujus abbatiam beneficium jamdicti aspiciebat Winetharii, jussimus hoc nostri assensus testamentum fieri, per quod statuentes confirmamus ut quod pars alteri juste et rationabiliter contulit, parti jure firmissimo maneat inconcussum, nullo removente aut dirumpente. Ut autem hujus confirmationis commutationis deliberatio pleniorem obtineat firmitatem, manu propria eam firmavimus et eorum manibus quorum in subjectis tenentur nomina subterjussimus roborari. Actum supradicta urbe Augustiduno feliciter in Domino. Amen.